google/wiki40b huggingface dataset:
Pedagog

Pedagog, av gresk ’pais’ gutt, og ’agogos’ fører, ble i oldtiden brukt om slave som fulgte rike borgeres sønner til og fra skolen og veiledet dem i hjemmearbeidet.
I tradisjonell og vid betydning brukes begrepet om personer som beskjeftiger seg med oppdragelse og/eller undervisning på alle nivåer. Både førskolelærere, skolelærere, lektorer og universitetsansatte som underviser studenter kan i denne sammenhengen betegnes som pedagoger, der det å være pedagog, dvs. undervise, utgjør en større eller mindre side av deres arbeid.
I snevrere forstand brukes betegnelsen om personer med utdannelse på hovedfagsnivå eller tilsvarende i faget pedagogikk, som oppstod på 1800-tallet (se fagpedagog).
Ordet pedagurk, en sammentrekning av pedagog og agurk, er en spøkefull betegnelse på en pedagog.
Linda Helledaij

Idrettskarriere

Helledaij deltok i De internasjonale øylekene 2011, der hun kom på delt 24.-plass individuelt, og Gotland fikk sølv i lagkonkurransen, bak Isle of Wight. I De internasjonale øylekene 2013 kom hun på 18.-plass indviduelt, og Gotland kom på tredjeplass i lagkonkurransen. 
Hun deltok ikke i øylekene i 2015, men i De internasjonale øylekene 2017 kom hun på sjetteplass i kvinneklassen individuelt. Gotland vant lagkonkurransen dette året.
Den første mandsjuinvasjonen av Korea

Etterspill

Etter krigen fortsatte de to partene forhandlingene. Mandsjuene tvang koreanerne til å åpne markedene nær grensen siden de hadde økonomiske problemer etter den langvarige krigen mot Ming. Korea oppga også Warka-stammen til senere Jin, og mandsjuene krevde regelmessig skatt fra Joseon.
Likevel fortsatte forholdet mellom Jin og Joseon å være dårlig. Selv om den første invasjonen ikke kom til å bli like ødeleggende for Korea som den andre mandsjuiske invasjonen ni år senere, mislikte koreanske konfucianske embedsmenn og lærde utfallet, siden de mente Korea forrådte Míng, som hadde hjulpet Korea militært mot Japan under den sju år lange imjinkrigen. Dette viste seg særlig da mandsjuene i 1636 ville forandre det diplomatiske forholdet mellom seg selv og Korea fra to likeverdige stater og nedgradere Korea til en vasallstat. Den antimandsjuiskdominerte koreanske hoffet nektet å godta mandsjuenes krav, som førte til den andre mandsjuinvasjonen av Korea, som endte i en mandsjuisk seier. Joseon forble så en vasallstat under Qing helt fram til den første kinesisk-japanske krig i 1894.
Storflaumen i 1860

Storflaumen i 1860 eller ofsen som den også ble kalt, var en ekstremflom som fant sted på Østlandet og hadde en flomtopp mellom 15. og 18. juni i 1860. Flommen var ikke like ødeleggende som Storofsen i 1789, men vannstanden var mange steder større eller tett opp mot den. Ifølge NVE hadde flommen et volum på 3-4 ganger Storofsen i deler av Glomma. Minst tolv personer skal ha mistet livet. Flommen kan ha vært på nivå med en 500-årsflom.
Flommen kom som følge av at det var uvanlig mye snø i fjellet vinteren 1859/1860. Da snøsmeltingen sto på som verst, falt det også store mengder regn, noe som førte til ekstremflom og store oversvømmelser mange steder på Østlandet. På den måten minnet den om Vesleofsen i 1995, mens Storofsen i større grad var en regnflom. Buskerud var spesielt ille utsatt, og menneskeliv gikk tapt, sammen med husdyr og bruer.
Også deler av Sverige hadde storflom. Faluån ødela en stor del av bebyggelsen langs elvebredden, og vannstanden i Siljan steg til 3 m over det normale.
Salvatnet naturreservat

Salvatnet naturreservat ligger på Nord-Herøy i Herøy kommune i Nordland. Naturreservatet har et areal på 230 dekar, hvorav 145 dekar landareal og 85 dekar ferskvann. Området er vernet for å ta vare på et produktivt våtmarksområde med stor regional verneverdi og å verne om fuglefaunaen som er tilknyttet dette, særlig på grunn av områdets store betydning som trekk- og hekkeområde for våtmarksfugler med spesifikke biotopkrav.
Langhus (bygning)

Langhus er bygninger som i hovedsak ble brukt i Nord-Europa fra steinalderen til middelalderen. Langhus avdekkes som regel ved arkeologiske undersøkelser i dyrket mark ved hjelp av maskinell flateavdekking, og finnes i Norge over hele landet.

Langhus i Norge

I Norge begynte man å bygge langhus omkring 2000 år f.Kr, og fortsatte med det frem til rundt 1500 e. Kr. De eldste husene, som ble bygget i bronsealderen og i førromersk jernalder, hadde antakelig en levetid på 30-50 år.
I Norge er husene som regel mellom 20 m og 30 m lange, men det finnes eksempler på hus med inntil 80 meters lengde. De er vanligvis inntil 8-9 m brede. Langhus er som regel stolpebygde, det vil si at bærekonstruksjonen består av vanligvis parstilte jordgravne trestolper og har likhetstrekk med grindverk fra nyere tid. De nederste endene av stolpene har i enkelte tilfeller blitt brent slik at de ikke så lett skal råtne etter at de har blitt satt i jorda. Dette er noe som kan spores som kullrester i stolpehullene etter huset, og som kan brukes som dateringsgrunnlag. Veggene består som regel av et flettverk av kvister med leirklining, en blanding av leire, halm og kumøkk. Dette kan man under arkeologiske undersøkelser finne rester av hvis leirkliningen har blitt utsatt for varme, som for eksempel ved husbrann. På sørvest- og vestlandet ble husene bygget med lave steinmurer, noe som man som regel ikke finner på østlandet. I enkelte tilfeller kan man finne kulturlag innenfor bygningen. Disse lagene består av rester etter menneskelig aktivitet og kan fortelle oss mye om hvordan menneskene i huset levde.
Husene kan i være inndelt i 2 til 5 langsgående skip adskilt av stolperekker. De kan også være inndelt i lengden slik at én del av huset var for mennesker og én for husdyr. Dette kan påvises ved fosfatanalyse, idet mengden med fosfat i jorda øker betraktelig i områder hvor husdyrene ble holdt. Det var gjerne ett eller flere ildsteder i huset. Ved disse ble det sannsynligvis laget mat, samtidig som de fungerte som varmekilder. Trolig ble røyken fra ildstedene ledet ut gjennom ljorer i taket, slik man ser i senere bygninger fra middelalderen.
Hus med mennesker i én del og husdyr i en annen var vanlige i store deler av Europa. I Nederland var hus med slike fellesfunksjoner vanlige til 1700-tallet, og i Nord-Tyskland var de i bruk gjennom det meste av 1800-tallet.
Langhusene var gjerne lave strukturer som var tilpasset landskapet med tanke på soltimer og vindretninger.
Slaget ved Bzura

Motstridende krefter

De to partene var ikke helt i balanse med tanke på militær kraft. Polens styrke bestod av åtte infanteridivisjoner og mellom to og fire kavaleribrigader. Hovedstyrken til Polen lå i Armé Poznań og Armé Pomorze. På den andre siden hadde man en tysk styrke som bestod av tolv infanteridivisjoner i tillegg til fem armerte og motoriserte divisjoner. Tyske styrker inkluderte 8. og 10. armé av Armégruppe Syd (Heeresgruppe Süd).

Ettervirkninger

Etter slaget fortsatte de gjenværende tyske divisjonene frammarsjen mot Warszawa og Modlin. Det gikk ikke lang tid før begge byene ble omringet. Selv om polakkene tapte slaget ved Bzura, ligger dets strategiske betydning i det at den tidlige polske suksessen og de lokale seirene saknet den tyske offensiven mot Warszawa for flere dager, og Wehrmacht ble nødt til å omdirigere enheter fra felttoget mot Warszawa. Dette åpnet for de polske styrkene som forsvarte Warszawa og området rundt, slik at de  kunne forberede seg på et langvarig, men totalt mislykket forsvar av hovedstaden.
Forså (Ibestad)

Forså er ei bygd på Rolla i Ibestad kommune i Troms. Stedet ligger på sørsiden av øya Rolla, mellom Sørrollnes og Hamnvik.
Tetraommatus

Utseende

Nokså små, slanke, ofte rødbrune eller svarte trebukker. Pronotum er ovalt og ofte lengre enn bredt.

Utbredelse

Slekten er utbredt i Sørøst-Asia, fra det sørlige India og Sri Lanka i vest til Ny-Guinea i øst.
Modist

Modist (egentlig en som arbeider med mote) er en håndverker med fagbrev som utarbeider egne modeller, eller modeller etter forslag fra kunder, som oftest damehatter. Modistfremstilte produkter skiller seg blant annet fra fabrikkfremstilte gjennom at de blir individuelt tilpasset hver enkelt kunde. Modister jobber helst ved scenekunstinstitusjoner (eksempelvis i et teater eller en ved en operascene) eller i egne verksteder/butikker.
Forskjellen på en moderne modist og den mer tradisjonelle hattemakeren er relativt stor. Modisten har tradisjon for å jobbe med et videre begrep enn kun hatter. Dette inkluderer alt fra brudeslør og flosshatt, til turban og burka og mye mer.
I Norge i dag er utdannelsen til dette yrket innen utdanningsprogrammet design og håndverk. Man må gå to år på skole og to år i lære før man kan ta svennebrev. Tidligere måtte alle i tillegg til annen utdannelse gå fire år i læretid hos modist før man kunne gå opp til svenneprøven. I den videregående skolen lærer man det første skoleåret (Vg1) om design og håndverk, og i det andre skoleåret (Vg2) om design og tekstil.
Modistfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.
De siste ti årene (fra 1997) er det avlagt seks svenneprøver i modistfaget i Norge.
Good Sport

Innspillingsfakta

Filmen ble spilt inn fra 28. september til slutten av oktober 1931.

Fakta om filmen

Arbeidstitlene til denne filmen var Cheating, Infidelity, Turn About og Her Husband's Mistress. Sistnevnte var tittelen til en original, upublisert og ikke-opphavsrettsbeskyttet fortelling av Gene Towne, som Fox Film Corporation hadde kjøpt filmrettighetene til.
I mars 1931 avviste Hays Office å registrere filmen under tittelen Infidelity.
Fred W. Beetson, eksekutiv visepresident for Association of Motion Picture Producers, Inc. (AMPP) foreslo, etter å ha sett filmen, at man burde fjerne en scene med en farget kvinne, som sitter ved et bord under en kabaret hvor alle de andre man ser er hvite. Han forklarte dette med at særskilt folk i Sørstatene ville mislike en slik scene.
Try to Remember (sang)

«Try to Remember» er en amerikansk sang fra musikalen The Fantasticks (1960) med melodi av Harvey Schmidt og tekst av Tom Jones, som opprinnelig ble fremført av Jerry Orbach i den originale Off-Broadway-produksjonen.
Det er den første sangen som blir fremført i musikalen for å få publikum til å forestille seg hva det sparsomme settet antyder. Teksten rimer berømmelig «remember» med «September», «so tender» og «December».
I 1975 fikk Gladys Knight & the Pips en enorm internasjonal slager med deres versjon av «Try to Remember», hvor den inngikk i en medley med en coverversjon av Barbra Streisands «The Way We Were». I Knights versjon resiterer hun en del av teksten til «Try to Remember» før hun begynner å synge «The Way We Were».
Den greske sangeren Nana Mouskouri har spilt inn sangen på plate på tre språk: tysk, fransk og italiensk.
The Kingston Trios versjon ble anvendt i soundtracket til spillefilmen The Man Who Fell to Earth. Sangen har dessuten blitt anvendt i videospillet Chrono Trigger og i Hongkong-spillefilmen City of Glass (Boli zhi cheng).

Norsk versjon

Bjørn Endreson har skrevet en norsk tekst. På norsk bærer den tittelen «Gyldne september». Sangen ble spilt inn av Svenn Linn på singlen Nor-Disc NOR 104 i 1965.
Johann Georg Hiedler

Hiedlers opphav og erklærte farskap

Johann Georg Hiedler var sønn av Martin Hiedler (født 17. november 1762, død  10. januar 1829) og Anna Maria Goschl (født 23. august 1760, død 7. desember 1854). Han tjente til livets opphold som omreisende møllersvenn. Han giftet seg med sin første kone i 1824, men hun døde i barsel fire år etter. I 1842 giftet han seg med Maria Anna Schicklgruber og ble dermed stefar til hennes fem år gamle sønn, Alois, et barn født utenfor ekteskap. Det var han som tyve år etter Johann Georgs død ble erklært å være dennes naturlige sønn også. Den som kom med den edelige erklæringen, var Johann Nepomuk Hiedler (eller Hüttler), Johann Georgs egen bror.
Avhandling om de 400 vers

Avhandling om de 400 vers (sanskrit: catuḥśatakaśāstra-nama-kārikā; རྣལ་འབྱོར་སྤྱོད་པ་བཞི་བརྒྱ་པ་, wylie: rnal 'byor spyod pa bzhi brgya pa) er en avhandling som ble skrevet av den indiske madhyamaka-filosofen Āryadeva (3. århundre e.Kr.).
I 1994 publiserte Ruth Sonam en kommentar til dette verket, som var skrevet av Geshe Sonam Rinchen (1933–2013). Mange læresteder i det østlige Tibet, deriblant Shri Singha Shedra i Dzogchenklosteret i Dêgê i det autonome prefekturet Garzê i Sichuan, regner det som en av «de 13 avhandlinger» – viktige indiske avhandlinger, som sammen med verker av Khenpo Shenga (1871–1927), utgjør grunnlaget for deres pensum.
Svømming under VM i svømmesport 2011 – 50 meter fri menn

Semifinaler

Semifinalene ble avholdt fra kl. 18.35.
Bolteløkka

Bolteløkka er et strøk i bydel St. Hanshaugen i indre by i Oslo, avgrenset av Thereses gate i vest, Ullevålsveien i nord og øst og Louises gate og Wilhelms gate i syd. 
Andre gater i strøket er Bolteløkka allé, Brageveien, Eugenies gate, Johannes Bruns gate, Snorres gate, Sofies gate og Vidars gate. Nabostrøkene er Adamstuen og Valleløkka i nord, Fagerborg i vest, Bislett i syd og St. Hanshaugen i øst.
Bolteløkka har sitt navn fra David Bolt som i 1761 kjøpte løkken Henrichenberg fra bymarken. Den store trebygningen (Ullevålsveien skole) i Bolteløkka allé 8 er løkkebygningen. 
Strøket ligger i en bakke og har gode sikt- og lysforhold, mellom de to høydene Stensparken med Blåsen og St. Hanshaugen. Før den bymessige utbyggingen fra 1870-tallet var det utsikt til byen og fjorden. Inntil 1893 eller noe tidligere lå Bislettbekken åpen. Den rant der Sofies gate er nå. 
Bolteløkka har svært variert bebyggelse. Langs Thereses gate er det leiegårder og tette kvartaler (murbyen). Den nordlige delen av strøket øst for Sofies gate består av villaer i tre og mur og frittliggende leiegårder med balkonger. Her er mange stilarter i en sjarmerende blanding. 
Strøket har to skoler: Bolteløkka skole, Eugenies gate 10, grunnskole 1.-7. trinn grunnlagt 1898, og Ullevålsveien skole, Bolteløkka allé 8, for barn med spesielle lærevansker, 3.-10. trinn, som tar opp barn fra et større område. 
Per 1. januar 2006 bodde det ca. 2600 mennesker på Bolteløkka.
Kuma Kogen astronomiske observatorium

Kuma Kogen astronomiske observatorium er et astronomisk observatorium som befinner seg i Kumakōgen i prefekturet Ehime i Japan. Observatoriet har et 60 cm apertur optisk teleskop.
Enoplognatha latimana

Utseende

Enoplognatha latimana er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen er hos hunnen stor og kuleformet. På det bakerste beinparets ytterste ledd, har de en fin kam av korte børster, derav familiens norske navn.

Levevis

Enoplognatha latimana lever litt skjult, på skyggefulle steder. Den bygger ureglemessige fangstnett med tallrike silketråder som går på kryss og tvers.
Hunnen spinner eggene sine inn i en fritthengende, rund eggsekk.
Steinfluer

Utseende

Steinfluer her en ganske bløt hud, og er noe flattrykte av utseende. Lengden kan bli opptil 50 mm med et vingespenn på 100 mm. Men de fleste er mindre, vanligvis noen centimeter lange. 
Steinfluer har en noe flat kropp som smalner svakt bakover.  Bak på bakkroppen er det innen de fleste familier to haletråder (cerci). De har to par svakt brungrå, gjennomskinnelige flyvevinger, som holdes taklagt bakover kroppen i hvile. Vingene nærmest rulles sammen.  Det bakerste paret vinger er noe bredere enn det foran. Noe arter er vingeløse eller har reduserte vinger. Beina er lange og de fleste artene har tydelige sporer på leggen. Munndelen er bitende, eller mangle hos noen arter.  De voksne tar ikke til seg føde.
Larvene er akvatiske, ligner de voksne, med mangler selvsagt vinger. Larver har noen utvekster langs kanten av bakkroppen (gjeller).

Levevis

Steinfluer finnes bare i nærheten av ferskvann. Larvene er akvatiske (lever kun i vann). De voksne er heller ikke særlig gode flyvere. Om våren finnes flere arter, på snø, langs bekker. De voksne sitter ofte på en trestamme eller en stein.
Parring skjer ikke langt fra vann. Noen arter foretrekker rennende vann, elver eller mindre bekker, andre mer rolig vann. Hunnen flyr sakte over vannoverflaten og slipper eggene. Noen sitter på overhengende steiner eller berg og slipper eggene derfra. En hunn kan legge mellom 100 og 1000 egg.
Steinfluer har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier. Nymfene bruker mellom ett og tre år på utviklingen, og noen arter kan ha opptil 15 hudskifter. 
Steinfluer er hovedsakelig planteetere og lever av alger, lav, råtnende planterester og lignende, mens noen arter lever som rovinsekter.
Alfred Rainer

Dødsulykken

6. august 2008 ble Alfred Rainer utsatt for en alvorlig ulykke under paragliding i hjembyen Maria Alm. Den 20 år gamle salzburgeren falt fra omkring 20 meters høyde og pådro seg store skader. Han ble holdt i kunstig koma, og døde av skadene 15. august 2008.
Death in the Blue Lake

Death in the Blue Lake er et musikkalbum med When, utgitt i 1988.
Ideal (matematikk)

Idealer er delmenger av ringer som er lukket under skalarmultiplikasjon. Generelle ringer kan være komplekse og mangle ønskede egenskaper som unik faktorisering. Idealer ble introdusert som en teknikk for å introdusere elementer som «ideelt sett» burde finnes i ringen, og som har bedre egenskaper enn selve elementene.
De ble først definert av Richard Dedekind i 1876 i Vorlesungen über Zahlentheorie (Forelesninger i tallteori) som en generalisering av Ernst Kummers «ideelle tall». Senere ble konseptet utvidet av David Hilbert og Emmy Noether. Etterhvert har det blitt klart at idealer fanger store mengder relevant informasjon om strukturen til ringer, og de har derfor blitt et essensielt konsept i algebraen.

Primidealer og maksimale idealer

Primidealer er en generalisering av primtallene i Z. Et tall p ∈ Z sies å være et primtall dersom det tilfredsstiller følgende egenskap: dersom p | ab så har vi enten at p | a eller p | b. Oversatt til idealer betyr dette at p er et primtall hvis ab ∈ (p) impliserer at enten a ∈ (p) eller b ∈ (p).
Generelt så benytter vi oss av følgende definisjon: Et ideal I sies å være primisk, eller å være et primideal, dersom det har den egenskapen at hvis ab ∈ I, er enten a ∈ I eller b ∈ I.
Alle idealer er ordnet ved inklusjon. Et maksimal ideal er et ideal I ⊊ R, slik at det ikke finnes noe annet ideal J slik at I ⊊ J ⊊ R.
Et ideal I er primisk hvis og bare hvis R/I er et integritetsområde, og maksimalt hvis og bare hvis R/I er en kropp.

Idealer og ringhomomorfier

Dersom f : R → S er en ringhomomorfi, kan vi observere at kjernen av f ker(f), definert som alle elementer i R som blir sendt til 0 under f, er et ideal. Dette fordi
 f(a + b) = f(a) + f(b) = 0 + 0 = 0
 f(ra) = rf(a) = r0 = 0 
dersom a, b ∈ ker(f) og r ∈ R, slik at a+b, ra ∈ ker(f).
Dersom I er et ideal, kan vi observere at I er kjernen til projeksjonsavbildningen til faktorringen R/I.
John M. Turner

Familie

Turner mor, Aslaug Pettersen, var norsk og han vokste opp ved Stongfjorden i Askvoll i Sogn og Fjordane. Hans britiske far, Maurice Russel Turner, var direktør for aluminiumsfabrikken Stangfjorden Elektrokemiske Fabriker eid av British Aluminium Company. Familien tok seg etter krigsutbruddet over til Storbritannia.
Stenovalgus

Levevis

Larven utvikler seg i morken ved. De voksne billene kan finnes på blomster, ofte flere sammen.

Utbredelse

Slekten er utbredt i Afrika.
Nordmøre

Nordmøre er et distrikt i den nordøstligste delen av Møre og Romsdal fylke, mellom Romsdal i sør sørvest og Trøndelag i øst nordøst. Distriktet omfatter 10 kommuner med til sammen 59 537 innbyggere og 5 426 km² som utgjør 22,4 % av folkemengden og ca 37,4 % av arealet i fylket. Folkemengde og areal ble redusert da Rindal kommune ble en del av Trøndelag  1. januar 2019.
Nordmøre utgjør sammen med Romsdal og Sunnmøre de tre tidligere fogderiene som idag utgjør fylket Møre og Romsdal. Nordmøre omfattet opprinnelig også Fosen i dagens Trøndelag, samt Eidsøra og Raudsand i Nesset kommune, i dagens Romsdal.
Folk fra Nordmøre kalles nordmøringer. Dialekten på Nordmøre hører til den uttrøndske dialektgruppen av østnorske dialekter. Nordmørsbunaden kommer fra området.

Byer

Kristiansund fikk bystatus første gang som ladested fra 1600-tallet, da med navnet Lille-Fosen. I 1742 ble ladestedet oppgradert til kjøpstad, og fikk navnet Christianssund.
Gemini Records

Gemini Records (etablert 1984 i Oslo, men flyttey i 1995 til Vettre i Asker), er et norsk plateselskap startet og drevet av Bjørn Petersen (født 1939), primært for å gi ut plater av jazzsaksofonist Bjarne Nerem.  Etter hvert ble formålet å gi ut vanlig jazz, mens uvanlig jazz ble utgitt på merket Taurus.  Platene ble i stor grad inn i Rainbow Studios med Jan Erik Kongshaug som lydtekniker.  Produksjon av plater ble nedlagt 2006, men foretaket bestod gjennom endel import av jazz. I 2012 ga det ut  samlealbumet Totti's Choice.  Innehaver Bjørn Petersen mottok i 2007 Ellaprisen fra Oslo Jazzfestival for sitt virke med plateselskapet, samt Kongens fortjenstmedalje i gull i 2009.  Han er bosatt i Asker, der Asker Jazzklubb ga ham sin hederspris i 2007.